Имам познат осъден условно за шофиране в нетрезво състояние. Върнато му е свидетелството за управление, но изпитателният срок не е изтекъл. Какво го очаква, ако сега му се повдигне дело за домашно насилие? (гражданско дело).Ще има ли санкции за него ( примерно : затвор, глоба някаква, забрана да напуска страната)? Моля Ви за мнение!




Условна присъда
===============

 

Предявана молба по Закона за защита от домашно насилие не може да повлияе върху постановената условна присъда на познатия Ви. Проблем ще възникне обаче, ако бъде подадена жалба в полицията/прокуратурата за деяние, извършено в условията на домашно насилие съгласно разпоредбите на Наказателния кодекс. Съгласно разпоредбите на НК – престъплението е извършено “в условията на домашно насилие”, ако е предшествано от системно упражняване на физическо, сексуално или психическо насилие, поставяне в икономическа зависимост, принудително ограничаване на личния живот, личната свобода и личните права и е осъществено спрямо възходящ, низходящ, съпруг или бивш съпруг, лице, от което има дете, лице, с което се намира или е било във фактическо съпружеско съжителство, или лице, с което живеят или е живяло в едно домакинство.


Поздрави,  

адв. Николина Митова  

0898 303092




Здравейте,


Изпитателният срок е период от време, в което съдът отлага ефективното изтърпяване на наложеното наказание. Дава се време на провинилото се лице да се превъзпита, без то да бъде лишавано от свобода. В този срок лицето не трябва да извършва други престъпни деяния.


Ако преди изтичане на изпитателния срок лицето извърши друго умишлено престъпление, за което съдът го осъжда с наказание “лишаване от свобода”, ще се счете, че изпитателният срок не е спазен и лицето не е превъзпитано. Тогава провинилият се ще трябва да изтърпи изцяло и двете наказания. Така ще лежи в затвора сумарно – настоящото наказание се обединява (кумулира) с това, за което е и условната присъда. 


Добре е да потърсите съвет и защита от професионалист по делото за домашно насилие. Ако лицето не бъде признато за виновно, няма да бъде лишено от свобода. 


Адвокат, специалист в областта, можете да намерите на следния линк: <http://www.kantorata.net>.


Повече по темата за условните присъди можете да прочетете в статията: <https://pravatami.bg/2576>.


